聞倪尚書赴詔
作者：王邁
朝代：宋

paragraphs: 老倪昔以戇去國，時無一語爲王留。
自從醫國失扁鵲，民之瘼矣矧可瘳。
滿朝爭慕舌爲柔，忍恥戴天事世仇。
間有一念及王事，祇能低頭效楚囚。
漢家朝得一汲直，淮南即日干戈休。
夷甫清談倡薄俗，坐視平陸沉神州。
殘寇六年汙京汴，羣魚假息釜中游。
陛下至仁一南北，天假機會忍不投。
顧盼左右求所倚，張仲孝友吾故侯。
亟下一紙起高卧，明堂一柱清廟球。
書生聞詔喜不寐，江左有人吾何憂。
翻思死者不可生，誰爲中興壯其猷。
未必軍中有老范，且乞王所容居州。